17.3.2023
SK
Úradný vestník Európskej únie
C 101 A/11
Životopis sa nepovažuje za doklad, ktorý preukazuje odbornú prax, diplom(-y) alebo jazykové znalosti.
Pri zostavovaní spisu sa nemôžete odvolávať na doklady, prihlášky alebo iné dokumenty nahraté v prihláškach do predchádzajúcich výberových konaní.
3.3.2.
Doklady týkajúce sa všeobecných podmienok V tomto štádiu sa nevyžaduje žiadny dokument potvrdzujúci, že: — ste štátnym príslušníkom jedného z členských štátov Európskej únie, — požívate svoje občianske práva, — spĺňate všetky povinnosti, ktoré stanovujú zákony týkajúce sa vojenskej služby, — spĺňate morálne požiadavky potrebné na plnenie predpokladaných úloh, — ovládate jazyky uvedené v prihláške, s výnimkou osobitných prípadov výslovne uvedených v oznámení.
Je potrebné označiť políčko „Čestné vyhlásenie“.
Označením čestne vyhlasujete, že spĺňate tieto podmienky a že poskytnuté informácie sú pravdivé a úplné.
Tieto dokumenty sa však od vás budú požadovať v prípade prijatia do zamestnania.
3.3.3.
Doklady týkajúce sa osobitných podmienok Uchádzač musí poskytnúť výberovej komisii všetky údaje a dokumenty, ktoré jej umožnia overiť správnosť informácií uvedených v prihláške.
Diplomy a/alebo osvedčenia o úspešnom ukončení štúdia Vo forme dokumentov (pokiaľ možno vo formáte PDF) pripojených k online prihláške treba predložiť stredoškolské maturitné vysvedčenia, univerzitné diplomy alebo osvedčenia preukazujúce dosiahnutie úrovne štúdia požadovanej v oznámení.
Je vašou povinnosťou poskytnúť dokumenty v čitateľnej kvalite.
Výberová komisia v tejto súvislosti zohľadní rôzne vzdelávacie systémy v členských štátoch Európskej únie (prílohy I a II k tejto príručke).
Ak ste držiteľom diplomu vydaného treťou krajinou, musí byť k nemu priložené vyhlásenie o rovnocennosti vydané príslušným orgánom členského štátu Európskej únie.
V prípade nadstavbového štúdia musíte pripojiť čo najpodrobnejšie údaje, a to najmä o dĺžke štúdia a študovaných odboroch, aby výberová komisia mohla posúdiť relevantnosť diplomov vo vzťahu k príslušnej pracovnej náplni.
Ak máte technické alebo odborné vzdelanie, prípadne ste absolvovali kurzy zamerané na zdokonalenie či získanie špecializácie, musíte uviesť, či išlo o celodenné, skrátené alebo večerné kurzy, ako aj predmety a oficiálnu dĺžku daných kurzov.
Nahrajte tieto informácie ako jeden dokument, pokiaľ možno vo formáte PDF.
Odborná prax Ak sa v oznámení o výberovom konaní medzi požiadavkami uvádza odborná prax, do úvahy sa berie len odborná prax, ktorú uchádzač nadobudol po získaní požadovaného diplomu alebo osvedčenia o štúdiu.
Doklady musia potvrdzovať dĺžku a úroveň odbornej praxe a musí v nich byť čo najpresnejšie opísaná povaha vykonávaných úloh, aby výberová komisia mohla posúdiť relevantnosť daných skúseností vo vzťahu k príslušnej pracovnej náplni.
Ak máte k určitej pracovnej skúsenosti viaceré doklady, nahrajte ich ako jeden dokument.
Platforma Apply4EP umožňuje nahrávanie dokumentov do maximálnej veľkosti 5 MB na dokument.
K všetkým príslušným obdobiam pracovnej činnosti musia byť predložené doklady, a to najmä: — potvrdenia predchádzajúcich zamestnávateľov a súčasného zamestnávateľa, ktoré dokladajú odbornú prax požadovanú na účasť na výberovom konaní; — ak uchádzači nemôžu predložiť potrebné pracovné potvrdenia z dôvodu zachovania dôverného charakteru, musia ich nahradiť kópiou pracovnej zmluvy alebo potvrdenia o prijatí do zamestnania a prvej a poslednej výplatnej pásky; — v prípade samostatnej zárobkovej činnosti (živnostníci, slobodné povolania atď.) je možné akceptovať namiesto dokladov faktúry, na ktorých je presný rozpis poskytovaných služieb, alebo akýkoľvek iný vhodný oficiálny doklad.